CC 20220801
Blickling Homily X - The End of the World is near\nEala men ða leofostan, hwæt we sceolan geðencean þæt we ne lufian to swyþe þæt þæt we forlæton sceolan, ne þæt huru ne forlætan to swiþe þæt we ecelice habban sceolan.\nGeseo we nu forgeorne þæt nænig man on worlde toðæs mycelne welan nafað, ne toðon modelico gestreon her on worlde þæt se on medmycclum fyrste to ende ne cume, & þæt eall forlæteð þæt him ær her on worlde wynsumlic wæs, & leofost to agene & to hæbbene; & se man næfre toðon leof ne bið his nehmagum & his worldfreondum, ne heora nán hine to þæs swiþe ne lufað þæt he sona syþþan ne sý onscungend, seoþþan se lichoma & se gast gedælde beoþ, & þincð his neawist laþlico & unfæger.\nNis þæt nan wundor; hwæt biþ hit la elles buton flæsc seoððan se ecea dæl ofbiþ, þæt is seo sawl? hwæt biþ la elles seo láf buton wyrma mete? Hwær beoþ þonne his welan & his wista? hwær beoð þonne his wlencea & his anmedlan? hwær beoþ þonne his idlan gescyrplan? hwær beoþ ðonne þa glengeas & þa mycclan gegyrelan þe he Iþone lichoman ær mid frætwode? hwær cumaþ þonne his willan & his fyrenlustas ðe he her on worlde beeode? Hwæt he þonne sceal mid his saule anre Gode ælmihtigum riht agyldan, ealles þæs þe he her on worlde to wommum gefremede.\nMagon we nun geheran [secg]gean be [sumum welegum men ] & worldricum; ahte he on þysse worlde mycelne welan & swiðe modelico gestreon & manigfealde, & on wynsumnesse lifde.\nÞa gelamp him þæt his líf wearð geendod, & færlic ende onbecom þisses lænan lifæs; þa wæs his néhmaga sum & his worldfreonda þæt hine swyþor lufode þonne ænig oþor man, he þa for þære langunga & for þære geomrunga þæs oþres deaþes leng on þam lande gewunian ne mihte; ac he unrotmód of his cyþþe gewát & of his earde, & on þæm lande feala wintra wunode, & him næfre seo langung ne geteorode, ac hine swiþe gehyrde & þreade.\nÞa ongan hine eft langian on his cyþþe, forþon þæt he wolde geseon eft & sceawian þa byrgenne, hwylc se wære þe he oft ær mid wlite & mid wæstmum fægerne m[…. ] geseah; him þa tocleopodan þæs deadan bán, & þus cwædon, 'Forhwon come þu hider us to sceawigenne?\nNu þu miht her geseon moldan dæl & wyrmes láfe, þær þu ær gesawe godweb mid golde gefagod. Sceawa þær nu dust & dryge bán, þær þær þu ær gesawe æfter flæsclicre gecynde fægre leomu on to seonne. Eala þu freond & mín mæg, gemyne þis & ongyt þe sylfne, þæt þu eart nu þæt ic wæs ió; & þu byst æfter fæce þæt ic nu eom; gemyne þis & oncnaw þæt mine welan þe ic ió hæfde syndon ealle gewitene & gedrorene, & mine herewíc syndon gebrosnode & gemolsnode. Ac onwend þe to þe sylfum & þine heortan to ræde gecyr & geearna þæt þine bena sýn Gode ælmihtigum andfenge.'\nHe þa swa geomor, & swa gnorngende, gewát from þære dustsceawunga & hine þa onwende from ealre þisse worlde begangum, & he ongan godes lof leornian & þæt læran, & þæt gastlice mægen lufian; & þurh þæt geearnode him þa gife Haliges Gastes, & eac þæs oþres saule of wítum generede, & of tintregum alesde.\nMagon we þonne, men þa leofestan, us þis to gemyndum habban, & þás bysene on urum heortum staþelian, þæt we ne seolan lufian worlde glengas to swiþe ne þysne middangeard; forþon þe þeos world is eall forwordenlic & gedrofenlic & gebrosnodlic & feallendlic, & þeos world is eall gewiten .\nUton we þonne geornlice geþencean & oncnawan be þyses middangeardes fruman, þa he ærest gesceapen wæs, þa wæs he ealre fægernesse full, & he wæs blowende on him sylfum on swyþe manigfealdre wynsumnesse, & on þa tíd wæs mannum leóf ofor eorþan, & halwende & héal smyltnes wæs ofor eorþan, & sibba genihtsumnes, & tuddres æþelnes; & þes middangeard wæs on þa tíd toþon fæger & toþon wynsumlic , þæt he teah men to him þurh his wlite & þurh his fægernesse & wynsumnesse fram þon ælmihtegan Gode; & þa he þus fæger wæs & þus wynsum, þa wisnode he on Cristes haligra heortum, & is nu on urum heortum blowende swa hit gedafen is.\nNu is æghwonon hream & wóp, nu is heáf æghwonon, & sibbe tolesnes, nu is æghwonon yfel & slege, & æghwonon þes middangeard flyhþ from us mid mycelre biternesse, & we him fleondum fylgeaþ & hine feallendne lufiaþ.\nHwæt we on þam gecnawan magon þæt þeos world is scyndende & heononweard.\nUton we þonne þæs geþencean, þa hwile þe we magon moton, þæt we us georne to gode þydon.\nUton urum Drihtne hyran georne, & him þancas secggan ealra his geofena, & ealra his miltsa, & ealra his eaðmódnessa & fremsumnessa þe he wiþ us æfre gecyþde, þæm heofonlican Cininge þe leofað & rixaþ on worlda world áá buton ende on ecnesse. AMEN